SVFK

Udstilling Foyer: Nanna Lysholt Hansen
2025-10-24 09:00 - 2025-11-23 17:00 (Europe/Copenhagen) | Statens Værksteder for Kunst, Strandgade 27B, København K, 1401, Danmark
Closing of the Bones
24. oktober – 23. november 2025
”Denne besked er til mine døtre, som nu er i gang med at skrive deres egne navne og fortælle mig planetære historier om nedstigning og opstigning. Og nu rejser vi. Dette er en rejse ind i kroppen gennem krisetider for Moderjord. Jeg er et jeg, nogle gange er jeg en hun, nogle gange er jeg en han, nogle gange er jeg meget meget jeg. Nogle gange er jeg os. Nogle gange er jeg min mor.”
(Uddrag fra Nanna Lysholt Hansen, Dear Daughter/Sen_sing_InannaInanna (Russ, Shiva, Klein), performancetekst, Laboratoriet for Æstetik og Økologi, København, 2019, oversat fra engelsk til dansk af forfatteren)
I videooptagelser, projekteret på en installation af øko-printede, plantefarvede bomuldstekstiler, opleves en transformativ ceremoni, udført af Nanna Lysholt Hansen i samarbejde med jordemoder Marta Orbis og andre fødselsarbejdere. Udover performancevideoen – filmet og redigeret af instruktør Anita Mathal Hopland – består værket af quadrofonisk lyd, performancetekst og en performance workshop – Nammu Birth Circle.
Værket Closing of the Bones er udviklet på Statens Værksteder for Kunst i kraft af en række kunstneriske undersøgelser med video projektion, bomuld, egegaller, kraprod, avocado, guldknap og sumak.
Projektet Dear Daughter (2013-2023) – som dette værk er en del af – består af en række stemmebaserede live performances, videooptagede dokumenter (performance for kamera), trykte udgivelser (performancetekster) og performative installationer, hvori Nanna Lysholt sammenfletter sin egen igangværende hukommelse – tanker omkring graviditet, fødsel, moderskab og kvindelig seksualitet – med litterære formødre.
Fernisering i Foyer, 24. oktober 2025 kl. 15.00 – 17.00 i Strandgade 27B, 1401 København K.
–
Nanna Lysholt Hansen er uddannet fra Det Kongelige Danske Kunstakademi, Billedkunstskolerne i 2011 og har deltaget på en lang række udstillinger i ind -og udland. Hun arbejder med live performance og manifestationer af kroppen og stemmen igennem hybride teknologiske formater.
